ORDE do 16 de febreiro de 2009 pola que se lle dá publicidade ao acordo polo que se lle encomenda ao Instituto Galego de Seguridade e Saúde Laboral, o desenvolvemento material das actividades relacionadas coa tramitación de expedientes e rexistro de datos relativos a exencións de auditorías en aplicación do Real decreto 39/1997, do 17 de xaneiro, polo que se aproba o Regulamento dos servizos de prevención.
CONSELLERÍA DE TRABALLO — III. OUTRAS DISPOSICIÓNS — 16/03/2009

Para os efectos previstos no artigo 15.3º da Lei 30/1992, do 26 de novembro, de réxime xurídico das administracións públicas e do procedemento administrativo común, acórdase darlle publicidade ao acordo entre a Consellería de Traballo e o Instituto Galego de Seguridade e Saúde Laboral polo que se lle encomenda ao Instituto Galego de Seguridade e Saúde Laboral o desenvolvemento material das actividades relacionadas coa tramitación de expedientes e rexistro de datos relativos a exencións de auditorías en aplicación do Real decreto 39/1997, do 17 de xaneiro, polo que se aproba o Regulamento dos servizos de prevención, e que recolle no anexo a esta orde.
Santiago de Compostela, 16 de febreiro de 2009.
Ricardo Jacinto Varela Sánchez
Conselleiro de Traballo
ANEXO
Acordo polo que se lle encomenda ao Instituto Galego de Seguridade e Saúde Laboral o desenvolvemento material das actividades relacionadas coa tramitación de expedientes e rexistro de datos relativos a exencións de auditorías en aplicación do Real decreto 39/1997, do 17 de xaneiro, polo que se aproba o Regulamento dos servizos de prevención
Santiago de Compostela, 16 de febreiro de 2009.
Reunidos:
Dunha parte, Ricardo Jacinto Varela Sánchez, conselleiro de Traballo, en nome e representación da consellería en virtude do Decreto 213/2005, do 3 de agosto, do seu nomeamento e intervindo no exercicio das facultades que lle confire o artigo 34 da Lei 1/1983, do 22 de febreiro, reguladora da Xunta e da súa Presidencia.
E, de outra parte Miguel Martínez Losada, director do Instituto Galego de Seguridade e Saúde Laboral (ISSGA), en nome e representación deste, en virtude do Decreto 21/2008, do 21 de febreiro, do seu nomeamento e intervindo no exercicio das facultades que lle confire o artigo 3 do Decreto 130/2008, do 19 de xuño, polo que se establece a estrutura orgánica e funcional do Instituto Galego de Seguridade e Saúde Laboral.
Manifestan:
O Real decreto 39/1997, do 17 de xaneiro, polo que se aproba o Regulamento dos servizos de prevención no seu artigo 29, parágrafos 3º e 4º, regula as condicións das exencións de auditorías, o seu procedemento de notificación polas empresas e a resposta da autoridade laboral.
Coa Lei 14/2007, do 30 de outubro, créase e regúlase o Instituto Galego de Seguridade e Saúde Laboral (ISSGA). Esta lei créao como organismo autónomo adscrito organicamente á consellería competente en materia de traballo, e configúrao como un órgano técnico en materia de prevención de riscos laborais. A súa entrada en vigor supuxo a integración dos centros provinciais de seguridade e saúde laboral no ISSGA.
Os centros provinciais de seguridade e saúde laboral, que dependían orgánica e funcionalmente da consellería competente en materia de traballo, viñan realizando actividades relacionadas coa tramitación das exencións de auditorías.
Tendo en conta as tarefas que estes centros provinciais viñan desenvolvendo, e que a Lei 14/2007 inclúe no seu artigo 4 f) entre as funcións do instituto a de prestarlle colaboración, asesoramento técnico e coordinación á autoridade laboral, por razóns de eficacia na súa xestión, considérase conveniente que os devanditos centros continúen a desenvolver este labor. Xa que agora non dependen organicamente da autoridade laboral, cómpre establecer os mecanismos da dita colaboración.
Por todo o exposto, acordan a sinatura dun acordo, conforme as seguintes
Cláusulas:
Primeira.-Encomendarlle ao ISSGA o desenvolvemento material de diferentes actividades relacionadas coa tramitación de expedientes e rexistro de datos en aplicación do Real decreto 39/1997, do 17 de xaneiro, polo que se aproba o Regulamento dos servizos de prevención , no seu artigo 29, parágrafos 3º e 4º, nos termos que a seguir se indican:
a) Recepción e rexistro das notificacións de exencións e da documentación procedente.
b) Revisión da documentación presentada, e reclamación de documentación pendente ou incorrecta.
c) A elevación á autoridade laboral da proposta para que o delegado/a provincial da consellería substantiva requira a realización da auditoría de acordo co previsto no paragrafo 4º do artigo 29 do Real decreto 39/1997.
Segunda.-Esta encomenda establécese con carácter indefinido.
Terceira.-A Dirección Xeral de Relacións Laborais e as delegacións provinciais da Consellería de Traballo prestarán toda a colaboración que sexa precisa en relación coas actuacións que se recollen neste acordo.
A Dirección Xeral de Relacións Laborais poderá supervisar cando o considere conveniente a efectividade do cumprimento das cláusulas que contén esta resolución.
Esta encomenda ao ISSGA non supón a cesión da titularidade das competencias que ten atribuídas a autoridade laboral nin dos elementos substantivos do seu exercicio.
E, en proba de conformidade con canto antecede, asinan este convenio na data e lugar arriba indicados.
Ricardo Varela Sánchez, conselleiro de Traballo. Miguel Martínez Losada, director do Instituto Galego de Seguridade e Saúde Laboral.